KOMISIJOS REGLAMENTAS (EB) Nr. 1111/2004
2004 m. birželio 14 d.
pakeičiantis Reglamentą (EB) Nr. 2199/2003, nustatantį pereinamąsias Tarybos reglamento (EB) Nr. 1259/1999 taikymo 2004 m. priemones pagal bendrą išmokos už plotą schemą, skirtą Čekijos Respublikai, Estijai, Kiprui, Latvijai, Lietuvai, Vengrijai, Maltai, Lenkijai, Slovėnijai ir Slovakijai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 41 straipsnio 1 pastraipą,
kadangi:
(1)
Komisijos reglamentas (EB) Nr. 2199/2003 (1) nustato pereinamąsias priemones 2004 m. pagal bendrą išmokos už plotą schemą. Konkrečiai, 4 straipsnyje nustatyta, kad datą, iki kurios ūkininkai turi pateikti paraiškas, nustato naujoji valstybė narė, tačiau ne vėliau kaip iki 2004 m. birželio 15 d. ir paraiškos gali būti pakeistos ne vėliau kaip iki 2004 m. birželio 15 d.
(2)
Kai kuriose valstybėse narėse ūkininkai gali turėti sunkumų pereinant prie naujo rėmimo režimo ir nespėti pateikti paraiškų iki 2004 m. birželio 15 d. Todėl tikslinga nuo 2004 m. birželio 15 d. valstybėms narėms suteikti galimybę nustatyti vėlesnę paraiškų pateikimo datą, bet ne vėliau kaip 2004 m. liepos 15 d. Dėl to galutinė paraiškų pakeitimo data turi būti nukelta į 2004 m. liepos 15 d. Atitinkamai turi būti pakeistas Reglamentas (EB) Nr. 2199/2003.
(3)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2199/2003 4 straipsnis keičiamas šiuo tekstu:
„4 straipsnis
Bendros išmokos už plotą taikymas
1. Norėdamas pasinaudoti bendros išmokos už plotą schema, iki datos, kurią nustato nauja valstybė narė, bet ne vėliau kaip iki 2004 m. liepos 15 d., kompetentingai institucijai ūkininkas turi pateikti paraišką, kurioje nurodomi remtini plotai pagal Reglamento (EB) Nr. 1782/2003 143b straipsnio 5 dalyje nurodytas sąlygas.
2. Bendros išmokos už plotą schemos paraiškų, kaip apibrėžta Reglamento (EB) Nr. 2419/2001 8 straipsnio 1 dalyje, pakeitimui datą, nurodytą Reglamento (EB) Nr. 2419/2001 8 straipsnio 2 dalyje, nustato nauja valstybė narė, bet ne vėliau kaip 2004 m. liepos 15 d.
3. Bendros išmokos už plotą paraiška laikoma pagalbos paraiška, kaip apibrėžta Reglamento (EB) Nr. 2419/2001 2 straipsnio i punkte“
2 straipsnis
Šis reglamentas įsigalioja nuo jo paskelbimo Europos Sąjungos oficialiajame leidinyje dienos.
Jis taikomas nuo 2004 m. birželio 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. birželio 14 d.